寄題岑彥明猗蘭軒詩
作者：蘇過
朝代：宋

paragraphs: 羣芳爭春風，百態工嫵媚。
毛嬙與西施，未易笑倚市。
豈如空山蘭，靜默羞自致。
幽香不可尋，獨秀繁露墜。
高情謝簪組，遁世漢綺季。
端來從子遊，定覺同伏味。
岑衛星絕俗，厭貧聊試吏。
官曹冷如水，終日學奇字。
未能三徑歸，故作九畹藝。
後來當勿剪，伴我司庾氏。